Etiqadın ilə möhkəm bil yəqin ey pürxirəd
Etiqadın ilə möhkəm bil yəqin ey pürxirəd,

Ciddü cəhd verməz səmər ta olmasa həqdən mədəd.

Bəxşişi əhli səxanın bəzminə mümsək nədən,

Büxli-xübsindən edir hər yerdə hər dəmdə həsəd.

Hümməti-hali-xəsayildən doğar əf’ali xeyr,

Xeyirdən tolid xeyr eylə, xəbaisdən də bəd.

Kuşeşin sanma əbəs kim canfəşanlıq eyləyir,

Məsləki-həqdə durub qayim-qiyam eylər əbəd.

Səy qıl əhli-təriqət məsləki tapsın səbat,

Firqeyi-bütlan olub məhv qalmasın heç bir əhəd.

Bavər etmə ədli üzrə eyləsin divan o şəxs,

Gər olursa hökmranlıqda əsasən müstəbəd.

Firqə-firqə oldu millət, məsləki pozğunlaşıb,

Qalmadı, Şeyda, məgər həq yolda bir əqəll ədəd.
1924-cü ilin şeirləri
Qəzəllər